
О Б Щ И Н А   С О З О П О Л

ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА  НАРЕДБА ЗА ОПРЕДЕЛЯНЕ И АДМИНИСТРИРАНЕ НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА СОЗОПОЛ

На основание чл. 26, ал.3 и  ал.4 от Закона за нормативните актове на заинтересованите лица се предоставя  законоустановения 30-дневен срок, считано от ....................... за предложения и становища по настоящия ПРОЕКТ НА НАРЕДБА ЗА ИЗМЕНЕНИЕ И ДОПЪЛНЕНИЕ НА  НАРЕДБА ЗА ОПРЕДЕЛЯНЕ И АДМИНИСТРИРАНЕ НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА СОЗОПОЛ Предложения и становища  могат да бъдат депозирани в деловодството на община Созопол на адрес – гр. Созопол 8130, пл. Хан Крум №2 или на следния електронен адрес: obshtina@sozopol.bg
На основаниe чл.28, ал.2 от Закона за нормативните актове Ви представяме следните: 

MОТИВИ

I. Причини, които налагат промяна в Наредбата за определяне е администриране на местните такси и цени на услуги на територията на гр. Созопол
1.На първо място една от основните причини, които налагат промяна  на предложения проект е нуждата от промяна в сега действащата Наредбата за определянето и администрирането  на местните такси и цени на услуги на  територията на община Созопол, приета с Решение № 1086/31.07.2023г. на Общински съвет Созопол. С прилагането на наредбата във времето се установиха непълноти, които затрудняват приложението й, относно платеното паркиране. Необходимо е тяхното прецезиране и оптимизиране с оглед по-ефективното им прилагане. 
Съгласно чл.99, ал.1 от Закона за движение по пътищата/ЗДвП/ в населените места собственикът или администрацията, управляваща пътя, може да определи райони, пътища или части от пътища за зони за платено и безплатно паркиране в определени часове от денонощието. Съгласно ал. 3 на същия член, общински съвет определя цената за паркиране на  тези места, както и условията и реда за плащането й от водачите. Това е нормата, която дава правомощия на общинските съвети да определят зони за платено паркиране на териториите на съответните общини. Съществуването на такива зони предоставя възможност за осигуряване на ред при паркирането и  за  спазване на Закона за движение по пътищата като  значително улеснява обстановката в града. Основен приоритет в проекта за промяна на Наредба е да се изгради режим на паркиране, който да се превърне в достъпна и удобна услуга за всички жители и гости на града, както и от необходимостта да се обезпечи ефективното използване на публичната общинска собственост и безопасността на участниците в движението.
Настоящото предложение за промяна е в Приложение № 9 от Наредбата в частта „За предвидените по Наредбата за условията и реда за платено и безплатно паркиране на моторни превозни средства на територията на гр.Созопол зони за платено паркиране“.
Поради проявен голям интерес и предпочитания от гости и жители на града от локацията на паркинг „Боруна“ и изграждане на нов паркинг „Каваци“ се налага включването им в обхвата на „Втора зона“ по точка 17.2., като в „Трета зона“ по точка 17.3. се добавят и паркинги, стопанисвани от Общината. 

Налагат се и промени в т.18 с цел избягване на повторяемост в предвидените четири Зони, тъй като същите са подробно описани в предходната точка 17. За платения абонамент на територията на общинските паркинги в Четвърта зона се въвежда цена на месец за зимен сезон с период  от 01.10 до 30.04.
       В последните години интереса към локалното паркиране се повиши многократно, но поради специфичните характеристики на урбанизираната територия на гр. Созопол е налице невъзможност за постоянно увеличаване на съществуващите локални паркоместа, а интересът към този вид паркиране расте. В тази връзка предлагам услугата „Локално паркиране“ по точка 20 да се оптимизира, като се въведе цена за летен сезон от 01.06. до 30.09. съответно за всяко първо, за второ и за трето паркомясто за едно домакинскво.
      Отново поради проявен интерес от жители на гр.Созопол предлагаме въвеждане на активен летен сезон и годишен сезон на платен абонамент за паркиране по уличната мрежа. По този начин се предоставя възможност на желаещите да направят целогодишен платен абонамент. Всички паркинги са оборудвани с видеонаблюдение и електронен контрол на достъпа. Постоянно се обновява и софтуера обслужващ паркингите и режимите на експлоатация за контролирано паркиране, което повишава качеството на предлаганата услуга. Това налага и промяна в сега действащите цени за паркиране по точка 23, които не покриват разходите, извършени по предоставянето на услугите и извършване контрола от администрацията, като платения абонамент за паркиране в периода от 01.06. до 30.09. ще се извършва за целия летен сезон, а платения годишен абонамент – за една година.
      С оглед на гореизложеното считам, че е законосъобразно, целесъобразно и наложително да се приемат предложенията за изменение на Наредбата,  която да осигури възможността на община Созопол да прилага дадените й със закон правомощия  по отношение на паркирането на територията на град Созопол.  
            2. Следващата промяна е свързана с това, че в Държавен вестник, бр.70/20.08.2024г. е обнародван Закон за въвеждане на  еврото в Република България (ЗВЕРБ). Въвеждане на еврото като официална валута в България е стратегически процес с дългосрочни икономически и социални последствия за гражданите, публичните институции и бизнеса.

Общините ще играят ключова роля в подготовката  и успешното реализиране на този преход. Общинските съвети и общинските администрации трябва да предприемат поредица от действия, регламентирани  в Закона  и решения на Народното събрание и Министерски съвет, които да гарантират прозрачна и плавна промяна.

С цел определяне на индикативна дата  за въвеждане на еврото в България с Решение на Народното събрание, обн. ДВ.,бр.64/30.07.2024г. е указано, че в случай, че Република България изпълни критерия за ценова стабилност до 31 декември 2024г., Министерският съвет следва да изиска дата за приемане на страната в еврозоната - от 01 юли 2025г.

Същевременно, съгласно § 6 от ПЗР от Закона за въвеждане на еврото в Република България, в 6-месечен срок от влизането му в сила, държавните органи и органите на местното самоуправление приемат подзаконови нормативни актове по прилагането му и изменения и допълнения в подзаконови нормативни актове, необходими за изпълнението му. Предвидено е в § 6, ал.2 от  ПЗР от Закона за въвеждане на еврото в Република България, тези изменения и допълнения да влизат в сила от датата на въвеждане на еврото в Република България.

Допълнително, считано от датата за приемането на еврото от Република България, определена в Решение на Съвета на Европейския съюз, с § 5, ал.1 от ПЗР на ЗВЕРБ, е предвидено   действащите нормативни актове, които уреждат задължения за плащане на такси, санкции, глоби и други публични задължения към държавата и общините в български левове, продължават да се прилагат в съответствие с предвидените в ЗВЕРБ правила за превалутиране. 

В тази връзка, с настоящия проект на решение се предлага въвеждане на още една разпоредба, с която  Наредбата да бъдат приведени в съответствие с изискванията на ЗВЕРБ. Предвижда се, обвързване на датата на влизане в сила на тази разпоредба  с датата за приемането на еврото от Република България.
II. Цели, които налагат приемането на предложения проект:
1. Да се предостави алтернатива на масовото паркиране, което се наблюдава в града през летния сезон. Предвид градоустройствените особености, се предвижда да се използват оптимално възможностите на уличната мрежа за обособяването на паркоместа чрез разширяване на зоните за платено паркиране и създаване на нови такива на територията на гр.Созопол.
2. Да се създаде съответствие на наредбата с норми от по-висок ранг – ЗДвП; 
3. Да се предостави възможност за по-добър контрол при паркирането на постоянно нарастващия брой автомобили, както в зоната за платено паркиране, така и в целия град. Цели се също така изграждане на режим на паркиране, който да се превърне в достъпна и удобна услуга за всички жители и гости на града, да се облекчи трафика през летния сезон. 
4. Да се предостави възможност за използването на подземния паркинг до стадиона в гр. Созопол през зимния сезон.

5. Въведения режим за платен абонамент за паркомясто на уличната мрежа да обхване и зимния период, поради проявения висок интерес от страна на граждани и гости на града , за спиране и паркиране.

6. Да се изпълни нормативно установеното  изискване, свързано със Закона за въвеждане на еврото в Република България, като се приведе в съответствие местната подзаконова нормативна уредба с разпоредбите на нормативния акт от по-висока степен. 
III. Финансови и други средства, необходими за прилагане на новата уредба: 

Съгласно чл.167, ал.4 от ЗДВп глобите, събирани при констатиране на нарушения във връзка с контрола по ЗДВп /включително и този по наредбата/, постъпват в бюджета на общината. В бюджета на общината се предвиждат средства за усъвършенстване на организацията и безопасността на движението; подпомагане издръжката на общинските органи, осъществяващи контрол и други дейности, свързани с изпълнението на същия закон. 

IV. Очакваните резултати от прилагането:

     1.Систематизиране на нормативната уредба на местно ниво, уреждаща обществените отношения свързани с организацията на паркирнето на територията на гр.Созопол, което ще улесни правоприложението й от една страна и от друга информираността на участниците в движението за техните права и задължения. Създаване на точни и ясни разпоредби.
   2.Облекчаване на паркирането. Ефективно ползване на паркоместата, което ще доведе до по-добро обслужване на гражданите и гостите на града, имащи нужда да паркират. 
     3.Прилагането на наредбата ще доведе и до генериране на приходи , в помощ на община Созопол.

     4. Актуализирането на разпоредбите на  Наредбата  в съответствие с разпоредбите на ЗВЕРБ.
    V.  Анализ за съответствие с правото на Европейския съюз и на Република България:  

 Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлагания проект. Доколкото настоящия проект има за предмет подзаконов нормативен акт, който подлежи на приемане от Общински съвет като орган на местно самоуправление, то приложими са разпоредбите на „Европейската харта за местното самоуправление”. В тази връзка проектът е съобразен със Закона за нормативните актове и е съобразен с европейското законодателство - Регламент (ЕО) №1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство При изработването на настоящия нормативен акт са взети предвид основополагащите принципи на правото на Европейския съюз.
       Съдържанието в проекта не противоречи на норми от по-висока степен на българското  и на европейското законодателство.

         Съгласно § 6 от от ПЗР на Закона за въвеждане на еврото в Република България, в 6-месечен срок от влизането му в сила държавните органи и органите на местното самоуправление приемат подзаконови нормативни актове по прилагането му и изменения и допълнения в подзаконови нормативни актове, необходими за изпълнението му.

        За общините това означава, че в срок до 24 февруари 2025 г. следва да бъде направен преглед и актуализация на всички общински наредби, правилници, инструкции и други подзаконови актове на общинските съвети,  с цел привеждането им в съответствие с изискванията на Закона.
В рамките на законовия 30-дневен срок за обществени консултации ще бъдат взети предвид предложенията и становищата като същите ще бъдат публикувани на интернет страницата на община Созопол в предвидения от закона срок. Публикувана справка ще отразява постъпилите предложения заедно с обосновка на неприетите предложения като същите ще бъдат оповестени от вносителя преди приемането на акта от Общински съвет Созопол.

С изготвянето на проекта са спазени принципите съгласно чл.26, ал.1 от Закона за нормативните актове, а именно: 

Принцип на необходимост –  Приемането на проекта е необходимо с оглед на необходимостта от синхронизиране на текстовете на наредбата с нормативните актове от по-висока степен, както и с оглед систематизиране на уредбата на обществените отношения, свързани с паркирането на територията на гр. Созопол в ясни, точни и приложими разпоредби, които са в унисон с действащото законодателство. 
       Принцип на обоснованост –  съответствие със Закон за движение по пътищата (чл.99, ал.1, чл.167, чл.171, т.5), чл.21, ал.2 от Закона за местното самоуправление и местната администрация, чл.11, ал.1 и ал.3 от Закона за нормативните актове.
Принципите на предвидимост и откритост са спазени – проектът с мотивите и предварителна оценка на въздействието е публикуван на интернет страницата на община Созопол за навременно информиране и предоставяне на становища и предложения от заинтересованите групи. 

Принцип на съгласуваност – проектът с мотивите чрез интернет страницата на община Созопол публично са предоставени на заинтересованите групи като ще бъдат взети предвид направените в хода на обсъждането становища и предложения.

Принцип на субсидиарност, пропорционалност и стабилност – Проектът  е в съответствие с нормативните актове от по-висока степен.  При изработването му са спазени чл.18а от Закона за нормативните актове, както и разпоредбите на глави II и III от същия. Извършена е предварителна оценка на въздействието. Проектът е изготвен след съгласуване със служители на общинската администрация – специалисти в съответната материя. 
ПРОЕКТ НА РЕШЕНИЕ
На основание § 6 от ПЗР на Закона за въвеждане на еврото в Република България и във връзка с гореизложеното и при спазване изискванията на чл.8, чл.11, ал.1 и ал.3, чл.19, чл.20, чл.26 и чл.28 от Закона за нормативните актове и чл.76, ал.3, чл.77, чл.78, ал.3 и чл.79 от Административнопроцесуалния кодекс, както и на основание чл.21,  ал.2 от Закона за местното самоуправление и местната администрация, предлагам Общински съвет Созопол да вземе следното: 

РЕШЕНИЕ:
       1.Приема Наредба за изменение на  Наредба за определянето и администрирането на местните такси и цени на услуги на територията на община Созопол, съгласно Приложение №1, което е неразделна част от настоящото решение.
    2.Възлага на кмета на община Созопол осъществяването на всички дейности, необходими за правилното и законосъобразното изпълнение на решението.

8130 гр. Созопол,  пл. “Хан Крум” № 2, тел.:+359 550 2 57 01 факс:+359 550 2 24 38

e – mail: obshtina@sozopol.bg, web-site: www. sozopol.bg

